SET พรุ่งนี้ลุ้นทดสอบระดับ 1,400 จุด
บล.เคที ซีมิโก้ มองแนวโน้มการลงทุนพรุ่งนี้ (13 พ.ค.) ดัชนีฯจะแกว่งในกรอบ แต่ก็ขึ้นกับผลการทบทวนของ MSCI ด้วย พร้อมให้แนวรับ 1,380 จุด แนวต้าน 1,400-1,415 จุด
12 พ.ค. 2559

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ เปิดเผยถึงดัชนีตลาดหุ้นไทยในช่วงท้าย (12 พ.ค.) ถูกไล่ซื้อขึ้นมา ส่วนหนึ่งมาจากการเล่นเก็งกำไรผลประกอบการบริษัทจดทะเบียน อย่างหุ้น CPF เมื่องบฯออกมาดีก็เข้ามาลงทุนมากขึ้น นอกจากนี้ ยังได้รับแรงหนุนจากแรงซื้อหุ้นบิ๊กแคปอย่าง PTT และ PTTEP ที่ปรับตัวขึ้นมาได้ดี ภายหลังโบรกเกอร์ต่างชาติมีมุมมองต่อราคาน้ำมันที่เป็นบวกมากขึ้น หนุนหุ้นในกลุ่มน้ำมันและเงินดอลลาร์สหรัฐฯอ่อนค่า
อีกทั้งมีการลุ้นผลทบทวนของดัชนี MSCI ในวันพรุ่งนี้ว่าจะมีการน้ำหนักลด/เพิ่มหุ้นตัวไหนอย่างไรบ้าง รวมไปถึงการที่ดัชนีฯไม่หลุดแนวรับสำคัญที่ 1,380 จุด ทำให้ในเชิงเทคนิคดูดีขึ้นเล็กน้อย และยังมีโอกาสลุ้นขึ้นทดสอบระดับ 1,400 จุดได้ ด้านตลาดหุ้นอื่นในภูมิภาคเอเชียวันนี้เคลื่อนไหวทั้งในแดนบวก-ลบ ขณะที่บ่ายนี้ดาวโจนส์ฟิวเจอร์สเป็นบวก และตลาดยุโรปต่างยืนในแดนบวกเล็กน้อย
แนวโน้มการลงทุนพรุ่งนี้ (13 พ.ค.) มองว่าดัชนีฯฯคงจะแกว่งในกรอบ แต่ขึ้นกับผลการทบทวนของ MSCI ด้วย พร้อมให้แนวรับ 1,380 จุด แนวต้าน 1,400-1,415 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
CPF ปิดที่  28.00 บาท เพิ่มขึ้น 2.00 บาท
IVL ปิดที่  30.25 บาท เพิ่มขึ้น 0.25 บาท
PTT ปิดที่ 305.00 บาท เพิ่มขึ้น 13.00 บาท
ADVANC ปิดที่ 148.00 บาท ลดลง 0.50 บาท
PTTEP ปิดที่ 75.75 บาท เพิ่มขึ้น 3.50 บาท